1Sising, mi bekifiri wen ha ɛnɛ hazu anamɔ ka ɛnɛ ngɛraka ha takarata tomsi ha mi. Mi tɔ ha ɛnɛ nde, dea nde, ka wei asi bhoko na. 2Ngase ka mɔ dung mɛgi, nɛ dedea nde, wei ndang ndang adung nɛ bhoko pɛa, nɛ bhoko ndang ndang adung nɛ wei pɛa tuka nde, dea wanza ayɛbhi na. 3Ka wei akafi ko ha li yala na, nɛ ka bhoko akafi wei ha li yala na. 4Bhoko bo nɛ̂ wan hazu tɛ wa nɛ pɛa tɛ na. Tɛ wa nɛ̂ pɛ wei pɛa. Nɛ wei fin bo nɛ̂ wan hazu tɛ wa nɛ pɛa tɛ na. Tɛ wa nɛ̂ pɛ ko pɛa. 5Ka ɛnɛ akafi may ha li yala na. Ma, ka ɛnɛ kpoa zuwen mɛ kafi baa yala ha ma ngimɔ hazu gɔ Sɔ, ɛnɛ lɛma de mɛgi. Nɛ hapata ngimɔ ɛngi, ɛnɛ akifiri tɛ dung hinɛ may yu nde, ngatɛ mɛ gan zu tɛ ɛnɛ betɛ kɔpi ɛnɛ, nɛ yu nde, Satan betɛ osili ɛnɛ pi ha dea wanza. 6Wen ɛngɛ ka mi ha tɔa, mi tɔ yo tuka mbonga na, ma, tuka mbɔla sɔna. 7Pɔm, mi takiri nɛ dedea nde, hio wi fɛt adung nɛ̂ salo tuka mi. Ma, Sɔ haa hio tili ngatɛ nɛtɛ-nɛtɛ ha hio wi ndang ndang fɛt. 8Mɛgi, mi tɔ ha hio salo nɛ hio nagula nde, nɛdedea nde, mbwa abhɔn nɛ̂ salo tuka mi. 9Ma, ka mbwa bo nɛ ngatɛ mɛ gan zu wɔ tɛ mbwa na, mbwa lɛma si may. Yo nɛ dedea mɛ si may pen nde, wɔ tɛ agan zu mbwa. 10Nɛ sising, yo bo nɛ̂ mi ka wolmɔ na, ma, yo nɛ̂ Kongawan ka ha nu ha hio wi ka sio may kari nde, ka bhoko ayang wei pɛa na, 11nɛ ka wɛnɛ yanga wei kari, ka wɛnɛ asi fin ma mbing wei na, mana wɛnɛ abhɔngiri wen hinɛ wei pɛa. Nɛ wei ayangsi ko pɛa na. 12Sising yo bo fin nɛ̂ Kongawan ka wol mɔ na, ma, yo nɛ̂ mi ka tɔ ha hio olo wi nde, ka ko pɛ ma ya tɛ mɛkiri Christ na, ma, wɛnɛ ngoy mɛ bhɔn hinɛ wei pɛa, lɛma nde, ka wei ayangsi wɛnɛ na. 13Yo dung fin gbesi hinɛ bhoko. Ka wei pɛa tɛ mɛkiri Christ na, ma, wɛnɛ ngoy mɛ bhɔn hinɛ ko pɛa, lɛma nde, ka ko ayang wei pɛa na. 14Kpasawen, wei ka tɛ mɛkiri Christ na, tɛ bo sanga nɛ Sɔ nɛ wal ko pɛa. Nɛ bhoko ka tɛ mɛkiri Christ na, tɛ bo sanga nɛ Sɔ nɛ wal wei pɛa. Ka bo mɛgi na, ki hio bem pɛ mbwa bo nɛ̂ pɛ Sɔ na. Ma, hio bem pɛ mbwa tɛ bo sanga nɛ Sɔ kari. 15Tangere, wi ka tɛ mɛkiri Christ na, ka wɛnɛ ngoy mɛ yang may, wɛnɛ ayang. Ma mɔ ka hɛl ya ha Christ ha tɛ wi ɛngɛ bo fin na, hazu Sɔ saa ɔ mɛ dung sɛɛ ha zang gaamɔ. 16Pɛ mɛ, bhoko, mɛ being mɛng nde, mɛ bekpasisi wei pɛ mɛ? Nɛ pɛ mɛ, wei, mɛ being mɛng nde, mɛ bekpasisi ko pɛ mɛ? 17Ha ngimɔ ka Sɔ saa ɛnɛ, ɛnɛ ndang ndang dungɔ nɛ wal mɔ ka Kongawan weka ha ɛnɛ. Lɛma nde, ɛnɛ fɛt abhɔn ha wal dungɔ mɛgi. Ɛngɛ nɛ̂ haanu, ka mi haa ha hio giliwi mɔ hio eglize fɛt. 18Ka ma wi nɛ̂ wan-gɔn sɔru ha ngimɔ ka Sɔ saa wɛnɛ, lɛma nde, wɛnɛ abhɔn nɛ̂ wan-gɔn sɔru. Ka ma wi nɛ̂ wan-sɔru ha ngimɔ ka Sɔ saa wɛnɛ, lɛma nde, wɛnɛ abhɔn nɛ̂ wan-sɔru. 19Wan-gɔn sɔru mana wan-sɔru, yo de mɔ na. Gasa mɔ sɔna nde, ɔ apam hio wen mbonga pɛ Sɔ. 20Dea nde, wi ndang ndang fɛt abhɔn ha ndangtɛ dungɔ tuka ha ngimɔ ka Sɔ saa nɛ wɛnɛ. 21Ka mɛ nɛ̂ bala ha ngimɔ ka Sɔ saa nɛ mɛ, ka mɛ atakiri mɔ na. Ma, ka mɛ bekpa wal mɛ gbo ha tom bala, ka mɛ andekiri fin na. 22Hazu, bala ka Kongawan saa wɛnɛ kari, a tɛ bo nɛ̂ wi ka Kongawan gdea wɛnɛ sɛɛ. Yo fin gbesi nɛ wi ka dung sɛɛ. Ka Kongawan saa wɛnɛ kari, a tɛ bo nɛ̂ bala pɛ Christ. 23Sɔ hɛa ɛnɛ nɛ ngagɛnɛ kari. Ka ɛnɛ akifiri fin tɛ dung bala ha si hio wi na. 24Mɛgi, hio ya mi, dea nde, wi ndang ndang fɛt abhɔn ha li Sɔ ha ndangtɛ dungɔ tuka ha ngimɔ ka Sɔ saa nɛ wɛnɛ. 25Kongawan tɛ ha nu ha mi ha wen zu hio salo na. Ma, mi betɔ wen mɔ ka mi takara hazua. Ɛnɛ lɛma mɛkiri wen pɔm hazu mi tɛ bo nɛ mboazu nɛ wal kobhe tɛ mi ka Kongawan dea. 26Mɛgi, ka mi zɔk dɔka yeksamɔ ka kpa ɔ ha ngimɔ sising, mi takara pɔm nde, wi abhɔn ka tuka ka wɛnɛ dung nɛ. 27Ka mɛ sio bhoko kari, ka mɛ ayangsi wɛnɛ na. Nɛ ka mɛ tɛ si ka bhoko na, mɛ abhɔn nɛ̂ salo. 28Ma, ngase ka mɛ si bhoko, yo bo nɛ̂ gdangamɔ na. Nɛ ka ma bezunga si wei, yo bo fin nɛ̂ gdangamɔ na. Ma, ɛnɛ aing nde, hio wi ndɔng ka si may, mbwa bekpa yeksamɔ nɛdɔka ha nzan ɛngɛ. Nɛ mi ngoya nde, ɛnɛ akpɔy ha yeksamɔ ndɔng. 29Hio ya mi, goto wen ka mi ngoy mɛ tɔ ha ɛnɛ, yo nde, ngimɔ ngbɔla tikiring sɔna. Mɛgi, hio wei ndɔng ka sio bhoko, lɛma nde, wena ahɛl sila mbwa na. 30Hio wi ka dung nɛ ngɔtɛ, lɛma nde, ngɔtɛ ɛngɛ ahɛl sila mbwa na. Hio wi ka de totɛ, lɛma nde, totɛ ɛngɛ ahɛl sila mbwa na. Hio wi ndɔng ka hɛa mɔ, lɛma nde, mɔ ndɔng ahɛl sila mbwa na. 31Nɛ hio wi ndɔng ka kpa dedemɔ nzan ɛngɛ, lɛma nde, ka mbwa agde sila mbwa ha mɔ nzan ɛngɛ na. Hazu mɔ nzan fɛt bekari. 32Mi ngoy nde, ɛnɛ adung nɛ nɔzang hazu mɔ nzan na. Wei ka tɛ si bhoko na, mɔ ka hɛl sila wa, yo sɔna nɛ̂ tom ka wɛnɛ de ha Kongawan. A ki nɛ wal mɛ ha totɛ ha Kongawan. 33Ma, wei ka sio bhoko, mɔ ka hɛl sila wa, yo nɛ̂ hio mɔ nzan hazu a ngoy mɛ ha totɛ ha ko pɛa. 34Mɛgi, takaramɔ pɛa ha zu mɔ bwa. Yo gbesi fin nɛ salo bhoko hinɛ bezunga, mɔ ka hɛl sila mbwa, yo nɛ̂ tom ka mbwa de ha Kongawan. Mbwa ngoy mɛ dung nɛ̂ pɛ Sɔ nɛ sila mbwa nɛ takaramɔ pɛ mbwa fɛt. Ma, bhoko ka sio wei, mɔ ka hɛl sila wa, yo nɛ̂ hio mɔ nzan hazu a ngoy mɛ ha totɛ ha wei pɛa. 35Mi tɔa wen ndɔng hazu gbakiri nɛ ɛnɛ. Ma, mi tɛ tɔ yo hazu dolsi nɛ ɛnɛ na. Mi tɔ tɔ nde, ɛnɛ ade mɔ ka lɛma nɛ wala, nɛ ɛnɛ aha tɛ ɛnɛ ha Kongawan nɛ nɔa nging. 36Sising mi betɔ wen hazu hio bengali ka hala ma bezunga ka bɛlɛ pɛa lɛma nɛ sio wei. Ka bengali ɛngɛ zɔka nɛ dedea nde, mbwa asi may yu nde, wɔ tɛ bezunga betɛ dak wɛnɛ pi ha dea gdangamɔ, mɛgi lɛma nde, mbwa asi may tuka sila wa ngoya. Ɛngi bo nɛ̂ gdangamɔ na. 37Ngase ɛngi, ka ma bengali gɔna nu ha zang sila wa nde, a lɛm si bezunga ka wɛnɛ hala na, ɛngi nɛ dedea fin. Ma, lɛma nde, wɛnɛ adung nɛ ngatɛ mɛ gan zu wɔ tɛ wa, nɛ ma mɔ adolsi wɛnɛ mɛ si bhoko na, ma, wɛnɛ nɛ pɛa tɛ abhɔngiri wen mɛgi. 38Mɛgi, wei ka si bhoko ka wɛnɛ hala, wia dea dedemɔ. Nɛ wei ka si bhoko na, wia dea dedemɔ pentɛ. 39Lɛma nde, bhoko abhɔn hinɛ wei pɛa ha ngimɔ tunɔ pɛ wei fɛt. Ka wei fea kari, ko pɛa lɛma mɛ si ma mbing wei tuka sila wa ngoya. Lɛma sɔna nde, wei ɛngɛ adung nɛ̂ pɛ Christ. 40Tangere, mi takiri pɔm nɛ wal Nzɔy-Sɔtɛ pɛ Sɔ ka de le ha sila mi fin nde, ka wɛnɛ bhɔn nɛ̂ nagula, wɛnɛ bedung nɛ totɛ pentɛ.